**חברה, אומנות ומנהיגות- אורט יד לבוביץ' נתניה**

**משימת הערכה למשתלמים**

**חלק א – יחידת הוראה**

הנושא: מועדים וימים מיוחדים.

נושא בתוך יחידת התוכן הנבחרת: **מקום שאין איש היה אישה**

מועד: חג הפורים, יום האישה הבין לאומי

חלוקה: שני שיעורים (45 דק' לשיעור)

מטרות השיעור:

* הכרה של דמויות נשיות ייחודיות במקרא
* הכרת הסיפור המקראי העומד מאחורי חגיגת החג
* סיכון עצמי למען הצלת הכלל – האמנם?

רקע:

מגילת אסתר זו מגילה ייחודית הנקראת על שמה של אישה (למעט מגילת רות). המאפיין העיקרי של מגילה זו הוא החג שנחגג, פורים, כתוצאה מגבורתה של אישה. המגילה כוללת בתוכה דמויות נשיות ומעמיקה את הצגת היחס כלפי נשים באותה תקופה. בחינת מגילת אסתר ודמותה של אסתר בפרט, מאפשרת לנו נקודת מבט על התרבות כיום אל מול התרבות הקדומה. ניכר היחס לנשים כאל חפץ, דעתן לרוב אינה נשמעת ותפקידן הוא לספק את צרכיו של הגבר, או במילים אחרות "להיות יפה ולשתוק". השאלה הגדולה העומדת למבחן הוא מרחק הזמן – האם גם היום הנשים זוכות לזכויות מלאות, לשוויון או שמא הפערים עדיין קיימים בחברה? שאלה נוספת וחשובה אף היא, האם אישה יכולה לפעול ולצאת אל מול גורל עמה? כמה הדבר אפשרי בתקופה פטריארכלית בה האישה אינה מקבלת מעמד כלל?

**מערך שיעור 1**

**פתיחה:**

נתחיל את השיעור במשחק קצר שפותח את אירועי המגילה – **אחשוורוש המלך מקיים משתה**

* אחלק את התלמידים לקבוצות של 5 תלמידים.
* כל קבוצה מקבלת כרזה עם המידע הבא:

**לעובדי חצר המלכות, שושן הבירה**
**שלום אחשדרפנים, שרים ועבדים יקרים!**
**אחשוורוש עורך מסיבת חצר עצומה לשריו ועבדיו.**

**מסיבה שתמשך ששה חודשים.**
**אנו, עבדיו ונתיניו הנאמנים, מוזמנים כמובן למסיבת המסיבות.**
**קודם לכן עלינו לעזור בסידור החצר, בקניות, בבישולים ובהרכבת בר המשקאות ומופעי הבידור.**
**אתם נבחרתם להיות אחראים על תכנית הבידור**

**היכנסו לרשימת המופעים המומלצים של חצר המלך ובחרו את שלושת המופעים הגדולים**

**זכרו: הצלחת האירוע – תלויה בכם**
**ומי שלא מצליח, יכול למצוא את עצמו תלוי...**

**בהצלחה!**

**רשימת המופעים המומלצים – חצר המלך אחשוורוש:**

* מופע בולעי האש מכּוּשׁ
* מופע החלילנים והנחשים הרוקדים מהודו
* ריקודים ושירים מסביב לעולם - מופע רקדנים ורקדניות מ-127 מדינות
* קרקס להטוטנים נודד – קסמים מרחבי פרס והסביבה
* ושתי במופע תצוגה לכתר המלכות
* המדאים באים – מגידי עתידות ומופע טלפתיה ממָדַי
* לצחוק כל הדרך לארמון – המצחיקנים מְּשׁוּשַׁן הַבִּירָה במופע סטנדאפ על הממלכה, האנשים ומה שביניהם.

כעת – כל קבוצה בוחרת שלושה מופעים המתאימים ביותר לדעתה, תציג את הבחירה ותנמק את ההחלטה שלה.

**לאחר שכלל הקבוצות הציגו, נערוך דיון קצר:**

מה היו השיקולים לבחירת המופעים?

מה לדעתכם עומד מאחורי "המופע של ושתי?"

**גוף:** לאחר שהתלמידים ישיבו, נעבור לחלק הבא – נביא קטע מהמגילה ולאחריו נסביר:

**מגילת אסתר, פרק א פס' 11-1**

א וַיְהִי בִּימֵי אֲחַשְׁוֵרוֹשׁ  הוּא אֲחַשְׁוֵרוֹשׁ הַמֹּלֵךְ מֵהֹדּוּ וְעַד-כּוּשׁ שֶׁבַע וְעֶשְׂרִים וּמֵאָה מְדִינָה.  ב בַּיָּמִים הָהֵם כְּשֶׁבֶת הַמֶּלֶךְ אֲחַשְׁוֵרוֹשׁ עַל כִּסֵּא מַלְכוּתוֹ אֲשֶׁר בְּשׁוּשַׁן הַבִּירָה.  ג בִּשְׁנַת שָׁלוֹשׁ לְמָלְכוֹ עָשָׂה מִשְׁתֶּה לְכָל-שָׂרָיו וַעֲבָדָיו  חֵיל פָּרַס וּמָדַי הַפַּרְתְּמִים וְשָׂרֵי הַמְּדִינוֹת לְפָנָיו.  ד בְּהַרְאֹתוֹ אֶת-עֹשֶׁר כְּבוֹד מַלְכוּתוֹ וְאֶת-יְקָר תִּפְאֶרֶת גְּדוּלָּתוֹ יָמִים רַבִּים שְׁמוֹנִים וּמְאַת יוֹם. [...]  ח וְהַשְּׁתִיָּה כַדָּת אֵין אֹנֵס  כִּי-כֵן יִסַּד הַמֶּלֶךְ עַל כָּל-רַב בֵּיתוֹ לַעֲשׂוֹת כִּרְצוֹן אִישׁ-וָאִישׁ.  {ס} ט גַּם וַשְׁתִּי הַמַּלְכָּה עָשְׂתָה מִשְׁתֵּה נָשִׁים בֵּית הַמַּלְכוּת אֲשֶׁר לַמֶּלֶךְ אֲחַשְׁוֵרוֹשׁ.  י בַּיּוֹם הַשְּׁבִיעִי כְּטוֹב לֵב-הַמֶּלֶךְ בַּיָּיִן אָמַר לִמְהוּמָן בִּזְּתָא חַרְבוֹנָא בִּגְתָא וַאֲבַגְתָא זֵתַר וְכַרְכַּס שִׁבְעַת הַסָּרִיסִים הַמְשָׁרְתִים אֶת-פְּנֵי הַמֶּלֶךְ אֲחַשְׁוֵרוֹשׁ.  יא **לְהָבִיא אֶת-וַשְׁתִּי הַמַּלְכָּה לִפְנֵי הַמֶּלֶךְ בְּכֶתֶר מַלְכוּת  לְהַרְאוֹת הָעַמִּים וְהַשָּׂרִים אֶת-יָפְיָהּ כִּי-טוֹבַת מַרְאֶה הִיא**

לאחר סיום הקריאה נסביר – אירועי המגילה פותחים במשתה של אחשוורוש המלך. אנחנו מקבלים מידע על מי הוא האיש והיכן הוא שולט. כחלק ממנהגיו הראוותנים של המלך בוחר המלך לערוך משתה (אנחנו עזרנו לו לבחור מופעים קודם – זוכרים?)

מידע נוסף שנמסר לנו הוא כי המלך עשיר מאוד ויש לו אישה, שמה ושתי. מה אנחנו יודעים על ושתי? (היא עורכת אף היא משתה לנשות בית המלכות – תזכרו את הפרט הזה להמשך).

**שאלה לדיון –** מה מבקש המלך מושתי ומה הסיבה לכך?

לאחר שנשמע את תשובות התלמידים. נחדד את אופי התקופה והסיבות למעשיו של המלך:

למעשה, ושתי אמורה להיות מוצגת בפני ציבור החוגגים כעוד אחד מפרטי העושר של המלך אחשוורוש כדוגמת החצר המפוארת, כלי הזהב והכסף, האוכל והשתייה. המלכה היפה – עוד פריט באוסף העשיר של אחשוורוש. בעולם של רדיפה אחרי עוד עושר, רעבתנות ונהנתנות הופכת אשת המלך לפריט לאספנים. יש לנו רמז לבאות – התעלמות של המלך מאשתו כבן אדם, אלא כפריט יופי הוא רמז ליחס של המלך לבני אדם אחרים (העם היהודי).

**סיכום:** בשיעור היום עסקנו בהכרות עם מגילת אסתר, הכרנו את הדמות הנשית הראשונה במגילה ואת היחס של המלך כלפיה. דנו בתפיסה המקראית לנשים באותה תקופה. בשיעור הבא נבחן דמות נשית נוספת ונבדוק האם תקרת הזכוכית הזו תתנפץ?

**מערך שיעור 2**

**פתיחה:** נזכיר כי בשיעור הקודם עסקנו ביחס כלפי נשים במקרא. הכרנו את ושתי ואת בקשת המלך שתציג עצמה לפני הבאים למשתה. הדגשנו כי המלך מתייחס לושתי בדיוק כפי שהוא נוהג בשאר חפציו. בשיעור היום נעסוק בדמות נשית מרכזית ומשמעותית **– אסתר.**

<https://www.youtube.com/watch?v=jnV_b3pc4g8>

נפתח בסרטון קצר המסביר את השתלשלות אירועי המגילה (6:56).

**גוף:** כעת לאחר שצפינו בסרטון והכרנו את דמותה של אסתר ומעשייה.

נערוך דיון - מה דעתכם על האופן בו היא פעלה? האם אתם מסכימים?

מה התכונות הנדרשות מאסתר? (אכתוב על הלוח את התכונות).

**משימת חקר – עבודה בקבוצות (5 בקבוצה) ועיצוב קירות הכיתה.**

על התלמידים לערוך מחקר קצר ולבחור דמות נשית בעלת תכונות זהות לאסתר.

להלן ההנחיות:

1. בחרו דמות נשית מעבר/הווה
2. על הדמות להתאים לתכונותיה של אסתר (לפחות 2)
3. הציגו את הדמות ואת פועלה
* מי היא הייתה
* מה מייחד אותה
* עם מה היא התמודדה/מתמודדת
* האם השיגה/תשיג את יעדה
1. כתבו מדוע כקבוצה בחרתם דווקא את הדמות הזו?
2. את התוצרים יש לכתוב על בריסטול, לצרף תמונה של הדמות (נשתמש בחדר מחשבים)
3. נתלה את התוצרים בקירות הכיתה.

**סיכום:** התלמידים יציגו את התוצרים ונסכם.

לאורך כל ההיסטוריה קמו דמויות נשיות רבות פורצות גבולות ומוסכמות היוצאות מול תכתיבי החברה. מנהיגות בכל היבט. נאמר משפט על כל אחת מהדמויות שבחרו התלמידים להציג ונציין כי עד היום, בשנת 2021 אנו עדים לפערים בין המינים הבאים לידי ביטוי בתחומים שונים והשאיפה שלנו כחברה מתוקנת היא לצמצם את הפערים הללו ואף להעלימם.

**חלק ב – רפלקציה**

אני חושבת שלקיחת חלק בקהילה לומדת פתחה אצלי צוהר לסגנונות הוראה מגוונים, נחשפתי לנקודות מבט חדשות. כמורה בסטאז' ספגתי ידע רב ממנעד אנשי החינוך הלוקחים חלק בקהילה. מורים רבים שיתפו בתהליכים בכיתות, סיפורי על חוויות מוצלחות יותר וחוויות מוצלחות פחות. מתן האפשרות לשיתוף, הכלה וקבלה כמקשה אחת אפשר לי להרגיש חלק וסביבה טבעית לצמוח ממנה.

אחד הדברים מבין רבים שלמדתי אך המרכזי ביותר בעיניי ואשתמש בו ככלי בהוראה הלאה, הוא השילוב של הפן היצירתי בשיעורים. לאורך זמן גיליתי כי תלמידים שאינם באים לידי ביטוי בשיעורים, חלקם ביישנים, חלקם חוששים מהתגובות בפרסיה ועוד; מגיעים לתוצרים עמוקים וחשופים דרך הכתיבה והתעסקות עם חומרים. ראיתי כי שיעורי מנהיגות הפכו לשעתיים שהתלמידים צמאים עליהן במערכת. ראיתי רצון לשתף בעיקר בדיונים על נושאים בוערים (גזענות, חרם, שוויון וכיוצא). ראיתי תלמידים שרוצים שיקשיבו להם, ראיתי את השמחה שלהם ליצור, להכיר חומרים חדשים וללמוד.

אחד השינויים בתפיסת ההוראה המרכזית שלי היה בעיקר לשים את הדיונים בכיתה במרכז ככלי חינוכי חשוב מאוד. נחשפתי לכך כי הדיונים בכיתה בשימוש עם שאלות מאפשרות וממוקדות, הוביל את התלמידים לחשיבה, לעיבוד מידע ולהפגנת דעות אישיות נוקבות. אני מאמינה כי התלמידים זקוקים לדרכי הוראה מגוונות בכדי לשבור את סגנון הלמידה המיושן שאינו תואם לדורנו. בכדי לעשות זאת עלינו לגוון, ליצור שיעורים עם עניין וסקרנות. יצירת שיעורים כאלו תגייס את התלמידים ללמידה בכלל המקצועות ותאפשר ביטוי למגוון של תכונות הרדומות לאורך יום הלימודים. הקהילה הלומדת העניקה לי כלים רבים, שיתוף פעולה ועזרה. אין ספק כי ישנה השפעה מובהקת על הדרך בה אפעל בעתיד בשיעוריי.